Преузето са <https://pravno-informacioni-sistem.rs>

Службени гласник РС 39/2025, Датум: 30.4.2025.

**2285**

На основу члана 42а став 3. Закона о подстицајима у пољопривреди и руралном развоју (,,Службени гласник РС”, бр. 10/13, 142/14, 103/15, 101/16, 35/23, 92/23 и 94/24),

Министар пољопривреде, шумарства и водопривреде доноси

**ПРАВИЛНИК**

**о изменама и допунама Правилника о условима и начину остваривања права на кредитну подршку**

Члан 1.

У Правилнику о условима и начину остваривања права на кредитну подршку (,,Службени гласник РС”, бр. 48/17, 88/17, 84/18, 23/19, 27/20, 36/21, 102/21, 130/21, 127/22, 144/22, 21/23 и 8/24), у члану 8. став 1. тачка 1) подтачка (9) на крају тачка и запета се замењује запетом и додају се подтач. (10) и (11), које гласе:

„(10) GPS (Global Positioning System) уређај,

(11) беспилотни ваздухоплов за употребу у пољопривреди;”.

У тачки 2) подтачка (13) на крају тачка и запета се замењује запетом и додају се подтач. (14) и (15), које гласе:

„(14) GPS (Global Positioning System) уређај,

(15) беспилотни ваздухоплов за употребу у пољопривреди;”.

После става 3. додаје се став 4, који гласи:

„Беспилотни ваздухоплов за употребу у пољопривреди набавља се и користи у складу са законом којим се уређује ваздушни саобраћај и законом којим се уређују технички захтеви за производе и оцењивању усаглашености.”.

Члан 2.

У члану 9. став 1. тачка 11) на крају тачка се замењује тачком и запетом и додају се тач. 12) и 13), које гласе:

„12) GPS (Global Positioning System) уређај;

13) беспилотни ваздухоплов за употребу у пољопривреди.”.

У ставу 2. речи: „из члана 8. став 1. тачка 1) подтач. (1), (2), (3), (4), (7), (8) и (9), као и тачке 2) подтач. (1), (2), (3) и (5) овог правилника” замењују се речима: „из члана 8. став 1. тачка 1) подтач. (1), (2), (3), (4), (7), (8), (9), (10) и (11), као и тачке 2) подтач. (1), (2), (3), (5), (14) и (15) овог правилника”.

После става 2. додаје се став 3, који гласи:

„Беспилотни ваздухоплов за употребу у пољопривреди набавља се и користи у складу са законом којим се уређује ваздушни саобраћај и законом којим се уређују технички захтеви за производе и оцењивању усаглашености.”.

Члан 3.

У члану 14. став 1. мења се и гласи:

„Уз захтев за одобрење за набавку за инвестициона улагања у пољопривредну механизацију и опрему из члана 8. овог правилника и за инвестициона улагања у одређене врсте механизације и опреме која се користи у биљној пољопривредној производњи из члана 9. овог правилника, пре пуштања кредита у течај, подноси се:

1) предрачун за набавку те механизације и опреме, осим за набавку атестираног половног теретног возила за превоз уграђених кошница пчела када се подноси предуговор о купопродаји који садржи начин плаћања искључиво преко текућег рачуна;

2) за беспилотни ваздухоплов за употребу у пољопривреди и сертификат или други доказ добављача о употреби тог ваздухоплова за намене за које се набавља из кредита;

3) друга документација у складу са пословном политиком банке.”.

Члан 4.

Овај правилник ступа на снагу наредног дана од дана објављивања у „Службеном гласнику Републике Србије”.

Број 1961799 2025 14840 007 001 012 001

У Београду, 29. априла 2025. године

Министар,

проф. др **Драган Гламочић,** с.р.